镜花赋
何据 (Tang)
金镜精宝兮珠秀华。台插珊瑚之树。钩垂菡萏之花。映若无质。循则有体。洞碧空其何际。湛清潭其绝底。鸾舞翮于曈昽。龙怒鳞于清泚。淮南王悬而玩之。东方朔见而称曰。此瑾瑜之荣。碝磩之英。负阴而内景冰澈。面阳而外景花明。惚兮恍。其中有象。杳兮冥。其中有精。尔乃遇妖閒之佚女。陶清爽之芳时。争捧鸳匣。临乎凤墀。既翻轮而隐。耀又飞花以生姿。如玉之明。如雪之皎。度翠壁以星落。薄承尘而霜皛。拂高淩深。缘隙入奥。乍灭没而在空。遂迷失其所造。徒美夫不根不蒂。扈扈煌煌。若汉皋灵媛解仙佩。洛川神女献明珰。似珠水之皎皎。日月之相望。芒角璀错。罔两摇扬。至用在无兮。抟之不得。极虚为有兮。应而不藏。淮南王曰。旨哉大夫之体物也。